b'\n_START_ARTICLE_\nMokslo ir technologij\xc5\xb3 parkas\n_START_PARAGRAPH_\nMokslo ir technologij\xc5\xb3 parkas (arba tiesiog - mokslo parkas) apib\xc5\xabdinamas kaip fizin\xc4\x97 (re\xc4\x8diau - virtuali) vieta, kurioje \xc4\xafsik\xc5\xabrusios \xc4\xafmon\xc4\x97s, atliekan\xc4\x8dios taikomuosius mokslinius tyrimus bei vykdan\xc4\x8dios kit\xc4\x85 inovacin\xc4\x99 veikl\xc4\x85 ir kurioje teikiamos specializuotos prid\xc4\x97tin\xc4\x97s vert\xc4\x97s paslaugos, tokios kaip verslo inkubavimas, konsultacijos bei technologij\xc5\xb3 perdavimas. Tokiu b\xc5\xabdu siekiama dalintis \xc5\xbeiniomis, skatinti ir diegti inovacijas ir siekti, kad tyrim\xc5\xb3 rezultatai i\xc5\xa1sivystyt\xc5\xb3 \xc4\xaf prieinamus komercinius produktus._NEWLINE_Pirmasis pasaulyje universitetinis tyrim\xc5\xb3 parkas veikl\xc4\x85 prad\xc4\x97jo XX a. ankstyvajame \xc5\xa1e\xc5\xa1tajame de\xc5\xa1imtmetyje netoli Stanfordo universiteto. Kitas ankstyvasis tyrimo parkas - Research Triangle. 1969 m. Pjeras Lafitas \xc4\xafk\xc5\xabr\xc4\x97 Sofijos Antipolio mokslo park\xc4\x85 Pranc\xc5\xabzijoje. P. Lafitas i\xc5\xa1pl\xc4\x97tojo teorij\xc4\x85 apie dalijimosi patirtimi naud\xc4\x85. Anot teorijos, \xc5\xbemon\xc4\x97s, keisdamiesi mintimis ir id\xc4\x97jomis daugelyje sri\xc4\x8di\xc5\xb3, \xc4\xafskaitant kult\xc5\xabr\xc4\x85, moksl\xc4\x85 ir menus, gali b\xc5\xabti vieni kitiems naudingi._NEWLINE_Mokslo ir technologij\xc5\xb3 parkai yra globalios \xe2\x80\x9e\xc5\xbeini\xc5\xb3 visuomen\xc4\x97s\xe2\x80\x9c infrastrukt\xc5\xabros elementai. Jie suteikia vietas, kur vystomos inovacijos, pl\xc4\x97tra ir technologij\xc5\xb3 komercializavimas bei kuriose vyriausyb\xc4\x97s, universitetai ir priva\xc4\x8dios kompanijos gali bendradarbiauti. Vystytojai dirba tokiose srityse kaip informacin\xc4\x97s technologijos, farmacija, mokslas ir in\xc5\xbeinerija. Mokslo ir technologij\xc5\xb3 parkai taip pat gali pasi\xc5\xablyti daugyb\xc4\x99 i\xc5\xa1tekli\xc5\xb3, kurie prieinami kitiems. Tai gali b\xc5\xabti inkubatoriai, \xc4\xafvairios programos ir bendradarbiavimo veiklos, nenutraukiamas energijos tiekimas, telekomunikacij\xc5\xb3 mazgai, valdymo biurai, banko padaliniai, simpozium\xc5\xb3 centrai, automobili\xc5\xb3 ir/ar dvira\xc4\x8di\xc5\xb3 stov\xc4\x97jimo aik\xc5\xa1tel\xc4\x97s ar net vidinis transportas._NEWLINE_Mokslo parkai siekia suburti \xc5\xbemones, galin\xc4\x8dius pagelb\xc4\x97ti technologijos vystytojams i\xc5\xa1vystyti j\xc5\xb3 darbus iki komercin\xc4\x97s s\xc4\x97km\xc4\x97s. To pavyzdys gali b\xc5\xabti intelektin\xc4\x97s nuosavyb\xc4\x97s teis\xc4\x97s ekspertai. \xc5\xa0ie parkai taip pat gali b\xc5\xabti patraukl\xc5\xabs universiteto studentams, kurie \xc4\x8dia gali sutikti b\xc5\xabsimus darbdavius ir pasilikti dirbti.'